
তথ্যবিবরণী                                                                                                                   নম্বর: ১১৩১

২০৩৪ সালের মধ্যে ট্রিলিয়ন ডলার অর্থনীতির দেশ হিসেবে 
বাংলাদেশকে রূপান্তর করতে এভিয়েশন খাতকে শক্তিশালী করা হচ্ছে
                                                                 -- বিমানমন্ত্রী
ঢাকা, ২৮ ভাদ্র (১২ সেপ্টেম্বর):

আজ ঢাকার কুর্মিটোলা ইউনাইটেড কনভেনশন হলে বণিক বার্তা কর্তৃক আয়োজিত এভিয়েশন খাতের বিদ্যমান সম্ভাবনা, নীতিগত সংস্কার ও আগামীর করণীয় বিষয়ে পলিসি কনক্লেভে প্রধান অতিথি হিসেবে উপস্থিত ছিলেন বেসামরিক বিমান পরিবহন ও পর্যটন মন্ত্রী এম রশিদুজ্জামান মিল্লাত। বিশেষ অতিথি হিসেবে উপস্থিত ছিলেন পররাষ্ট্র প্রতিমন্ত্রী হুমায়ুন কবির।

প্রধান অতিথির বক্তব্যে মন্ত্রী বলেন, সবার আগে বাংলাদেশ প্রতিপাদ্যকে সামনে রেখে বর্তমান সরকারের প্রধানমন্ত্রী তারেক রহমানের নেতৃত্বে আমরা দেশের এভিয়েশন খাতকে আঞ্চলিক এভিয়েশন হাবে রূপান্তরের জন্য কাজ করে যাচ্ছি। আমাদের লক্ষ্য আগামী ২০৩৪ সালের মধ্যে বাংলাদেশের অর্থনীতিকে ট্রিলিয়ন ডলার ইকোনমিতে রূপান্তর করা। এই অগ্রযাত্রায় এভিয়েশন খাতের ভূমিকা অনস্বীকার্য। আমাদের বিমানবন্দরগুলো আমাদের প্রবেশদ্বার এবং রাষ্ট্রীয় আয়নার মতো। তাই এই আয়নাকে পরিকল্পিতভাবে উন্নয়নে আমরা এভিয়েশন মাস্টারপ্ল্যান প্রণয়ন করছি।

মন্ত্রী আরো্ বলেন, যেহেতু আজকের অনুষ্ঠান পলিসি নিয়ে তাই আপনাদের জ্ঞাতার্থে জানাচ্ছি যে, প্রায় ৪২ বছর পরে আমরা সিভিল এভিয়েশন রুলস-১৯৮৪ সংশোধন করে নতুন রুলস-২০২৬ প্রণয়ন করছি। আমাদের নতুন বিধিমালা অবশ্যই ব্যবসা ও বেসরকারি বিনিয়োগবান্ধব করেই তৈরি করা হচ্ছে। এছাড়া যাত্রীসেবার মানোন্নয়ন এবং বেসামরিক বিমান চলাচলে সুরক্ষা ও নিরাপত্তা নিশ্চিত করতে বিধিমালায় প্রয়োজনীয় বিধান যুক্ত করা হবে।

এয়ারলাইন্সের প্রতিনিধিগণের উদ্দেশে মন্ত্রী বলেন, আপনারাই আমাদের মূল অংশীজন। তাই বিনিয়োগ সহজীকরণের লক্ষ্যে বিধিমালা তৈরিতে আপনাদের স্বতঃস্ফূর্ত অংশগ্রহণ নিশ্চিত করতে হবে। বেসরকারি এয়ারলাইন্সের সুবিধা বিবেচনায় নিয়ে বিমান রক্ষণাবেক্ষণ সুবিধার বিধানে সংশোধন আনার উদ্যোগ নেওয়া হয়েছে। তাছাড়া বিমানের জটিল যন্ত্রাংশ রক্ষণাবেক্ষণ, মেরামত ওভারহলের ক্ষেত্রে জটিলতা নিরসনের পদক্ষেপ গ্রহণ করা হয়েছে।

মন্ত্রী বলেন, আমরা যখন ক্ষমতায় এসেছি, একটি ভঙ্গুর এবং বিশৃঙ্খল এভিয়েশন খাত পেয়েছি। চারদিকে যাত্রী হয়রানির অভিজ্ঞতা উঠে আসছিল। আমাদের সরকারের অন্যতম লক্ষ্য এই হয়রানি লাঘব করা। সেবার মানোন্নয়নে বিমান বাংলাদেশ এয়রালাইন্সের সাথে দ্বিতীয় গ্রাউন্ড হ্যান্ডলার নিয়োগের কাজ হাতে নিয়েছি।

দেশি-বিদেশি এয়ারলাইন্সের উড়োজাহাজের রক্ষণাবেক্ষণের সুবিধার্থে আমরা একটি আন্তর্জাতিক মানের Maintenance, Repair and Overhaul (MRO) unit স্থাপনের পরিকল্পনা নিয়েছি। এছাড়া বেসরকারি উদ্যোগে বেসামরিক বিমানবন্দর স্থাপন ও সম্প্রসারণের প্রক্রিয়া সহজীকরণের জন্য প্রয়োজনীয় পদক্ষেপ নেওয়া হবে। আপনাদের সহযোগিতায় আমাদের এভিয়েশন হাব তৈরির লক্ষ্য পূরণ হবে বলে আশা রাখি।

উপস্থিত গণমাধ্যম কর্মীদের উদ্দেশে মন্ত্রী বলেন, আমরা অনেক উদ্যোগ হাতে নিয়েছি। তবে আমাদের এসকল উদ্যোগ বাস্তবায়নে সময়ের প্রয়োজন। বর্তমানে বিভিন্ন সংঘবদ্ধ গোষ্ঠী বিমানবন্দর সংশ্লিষ্ট বিষয় নিয়ে সোশ্যাল মিডিয়ায় ক্রমাগত অপতথ্য ছড়াচ্ছে। ফলে আমরা একরকম হাইব্রিড ওয়ারের মধ্য দিয়ে যাচ্ছি। এ প্রেক্ষাপটে বণিক বার্তাসহ দেশের সকল গণমাধ্যমের প্রতি আমার আহ্বান থাকবে—আপনারা অপতথ্য ও বিভ্রান্তিকর তথ্যের বিরুদ্ধে পূর্বের তুলনায় আরো বেশি সতর্ক ও দায়িত্বশীল ভূমিকা পালন করবেন। বর্তমান সরকার গণমাধ্যমের স্বাধীনতায় বিশ্বাসী এবং দায়িত্বশীল ও স্বাধীন সাংবাদিকতার পরিবেশ বজায় রাখতে প্রতিশ্রুতিবদ্ধ। 

অনুষ্ঠানে বেসামরিক বিমান খাতের অংশীজনেরা উপস্থিত ছিলেন। উপস্থিত অতিথিবৃন্দ এভিয়েশন খাতে বিদ্যমান সমস্যা এবং তা নিরসনে করণীয় বিষয়ে বিস্তারিত আলোচনা করেন।
#

তরিকুল/শাহাদাত/মোশারফ/সেলিম/২০২৬/২২২০ ঘণ্টা
[bookmark: _GoBack]

বাংলাদেশে আরো ৫ বিলিয়ন ডলার মার্কিন বিনিয়োগ আনার লক্ষ্য
                                                               -- বাণিজ্যমন্ত্রী
ঢাকা, ২৮ ভাদ্র (১২ সেপ্টেম্বর):
বাংলাদেশে আগামী পাঁচ বছরে অতিরিক্ত ৫ বিলিয়ন মার্কিন ডলারের মার্কিন বিনিয়োগ আনার লক্ষ্যে সরকার ও আমেরিকান চেম্বার অব কমার্স ইন বাংলাদেশ (অ্যামচ্যাম) একসাথে কাজ করবে বলে জানিয়েছেন বাণিজ্যমন্ত্রী খন্দকার আব্দুল মুক্তাদির। তিনি বলেছেন, বাংলাদেশে বিনিয়োগ বৃদ্ধি, কর্মসংস্থান সৃষ্টি, প্রযুক্তি হস্তান্তর এবং অর্থনৈতিক সুযোগ সম্প্রসারণে মার্কিন প্রতিষ্ঠানগুলোর সাথে ঘনিষ্ঠভাবে কাজ করতে সরকার সম্পূর্ণ প্রস্তুত।
আজ রাজধানীর র‌্যাডিসন ব্লু ওয়াটার গার্ডেন বলরুমে আমেরিকান চেম্বার অব কমার্স ইন বাংলাদেশ (অ্যামচ্যাম)-এর ৩০তম প্রতিষ্ঠাবার্ষিকী উদ্‌যাপন অনুষ্ঠানে প্রধান অতিথির বক্তব্যে মন্ত্রী এসব কথা বলেন।
অনুষ্ঠানে বাংলাদেশে নিযুক্ত মার্কিন যুক্তরাষ্ট্রের রাষ্ট্রদূত ব্রেন্ট টি. ক্রিস্টেনসেন, অ্যামচ্যামের সভাপতি সৈয়দ মোহাম্মদ কামাল, সহ-সভাপতি আলা উদ্দিন আজাদ, সাবেক সভাপতিবৃন্দ, কার্যনির্বাহী কমিটির বর্তমান ও সাবেক সদস্য, বিভিন্ন মন্ত্রণালয়ের কর্মকর্তা, ব্যবসায়ী নেতা ও গণমাধ্যমকর্মীরা উপস্থিত ছিলেন।
বাণিজ্যমন্ত্রী বলেন, গত তিন দশকে অ্যামচ্যাম বাংলাদেশ ও যুক্তরাষ্ট্রের মধ্যে অর্থনৈতিক সম্পর্ক উন্নয়নে গুরুত্বপূর্ণ ভূমিকা পালন করেছে। এটি শুধু একটি ব্যবসায়িক সংগঠন নয়, বরং সরকার ও বেসরকারি খাতের মধ্যে একটি কার্যকর সেতুবন্ধ হিসেবে কাজ করছে। তিনি বলেন, বাংলাদেশ ও যুক্তরাষ্ট্রের মধ্যকার দ্বিপাক্ষিক বাণিজ্য বর্তমানে ১৩ বিলিয়ন মার্কিন ডলারেরও বেশি। তবে এই সম্পর্ক শুধু বাণিজ্যের পরিসংখ্যানে সীমাবদ্ধ নয়। মার্কিন প্রতিষ্ঠানগুলো বিনিয়োগ, প্রযুক্তি, কর্মসংস্থান, জ্ঞান ও বৈশ্বিক সর্বোত্তম অনুশীলনের মাধ্যমে বাংলাদেশের উন্নয়নে গুরুত্বপূর্ণ অবদান রাখছে।
খন্দকার আব্দুল মুক্তাদির জানান, অ্যামচ্যামের সদস্য প্রতিষ্ঠানগুলো বাংলাদেশে ৫ বিলিয়ন মার্কিন ডলারের বেশি বিনিয়োগ করেছে এবং দেশের জাতীয় রাজস্বে ২০ শতাংশেরও বেশি অবদান রাখছে। এই বিনিয়োগ বাংলাদেশের অর্থনীতির প্রতি মার্কিন ব্যবসায়ীদের আস্থার প্রতিফলন। তিনি বলেন, সম্প্রতি অ্যামচ্যামের নেতৃবৃন্দ প্রধানমন্ত্রীর সাথে বৈঠকে আগামী পাঁচ বছরে বাংলাদেশে আরো ৫ বিলিয়ন ডলারের মার্কিন বিনিয়োগ আনার আগ্রহ প্রকাশ করেছে। সরকার এ উদ্যোগ বাস্তবায়নে প্রয়োজনীয় সহযোগিতা করবে।
বাণিজ্যমন্ত্রী বলেন, যখন কোনো প্রকৃত ব্যবসায়িক সমস্যা আমাদের কাছে উত্থাপন করা হবে, আমার মন্ত্রণালয় ও সরকার বাস্তবসম্মত সমাধান খুঁজে বের করতে সর্বোচ্চ চেষ্টা করবে। তিনি এ প্রসঙ্গে অ্যামচ্যামের একটি সদস্য প্রতিষ্ঠান ‘কর্টেভা বাংলাদেশ’-এর উদাহরণ তুলে ধরে বলেন, প্রতিষ্ঠানটির শিল্প ও বাণিজ্যিক লাইসেন্স সংক্রান্ত একটি জটিলতা সরকারের উদ্যোগে এক মাসের মধ্যেই সমাধান করা হয়েছে। বাংলাদেশ বিনিয়োগের জন্য একটি সম্ভাবনাময় দেশ উল্লেখ করে তিনি বলেন, কৌশলগত অবস্থান, তরুণ ও দক্ষ কর্মীবাহিনী, বড় অভ্যন্তরীণ বাজার এবং প্রযুক্তি, ডিজিটাল উদ্ভাবন, স্বাস্থ্যসেবা, উৎপাদন শিল্প ও আর্থিক সেবাসহ বিভিন্ন খাতে বাংলাদেশের ব্যাপক সম্ভাবনা রয়েছে। তবে বিনিয়োগ আকর্ষণে শুধু সুযোগ যথেষ্ট নয় উল্লেখ করে তিনি বলেন, বিনিয়োগকারীদের জন্য প্রয়োজন পূর্বাভাসযোগ্যতা, ব্যবসা পরিচালনার সহজ পরিবেশ, দক্ষ বাণিজ্য সুবিধা এবং স্থিতিশীল নীতিগত কাঠামো। তিনি বলেন, ব্যবসায়িক প্রক্রিয়া সহজীকরণ, ডিজিটালাইজেশন বৃদ্ধি, বাণিজ্য সুবিধা সম্প্রসারণ এবং আরো বিনিয়োগবান্ধব পরিবেশ তৈরিতে সরকার কাজ করে যাচ্ছে।
ভবিষ্যৎ অর্থনৈতিক সম্পর্কের বিষয়ে বাণিজ্যমন্ত্রী বলেন, বাংলাদেশ-মার্কিন অর্থনৈতিক অংশীদারিত্বের আগামী অধ্যায় আরো সম্ভাবনাময় হতে পারে। আরো বেশি মার্কিন প্রতিষ্ঠান বাংলাদেশে বিনিয়োগ করবে, আধুনিক প্রযুক্তি ও বৈশ্বিক দক্ষতা যুক্ত হবে এবং বাংলাদেশি পণ্য ও সেবার মার্কিন বাজারে প্রবেশাধিকার আরো বাড়বে বলে তিনি আশা প্রকাশ করেন। তিনি বলেন, এই লক্ষ্য অর্জনে সরকার, ব্যবসায়ী সমাজ, বিনিয়োগকারী, উন্নয়ন সহযোগী এবং অ্যামচ্যামের মতো সংগঠনগুলোর মধ্যে শক্তিশালী অংশীদারিত্ব প্রয়োজন।
অ্যামচ্যামের ৩০ বছরপূর্তিকে ভবিষ্যতের নতুন সম্ভাবনা তৈরির সুযোগ হিসেবে উল্লেখ করে বাণিজ্যমন্ত্রী বলেন, আরো বাণিজ্য, আরো বিনিয়োগ, অধিক উদ্ভাবন, নতুন কর্মসংস্থান এবং বাংলাদেশ ও যুক্তরাষ্ট্রের মধ্যে আরো শক্তিশালী ও দীর্ঘস্থায়ী অর্থনৈতিক অংশীদারিত্ব গড়ে তুলতে সবাইকে একসাথে কাজ করতে হবে।
অনুষ্ঠানে মন্ত্রী অ্যামচ্যামের ৩০তম প্রতিষ্ঠাবার্ষিকীতে সংগঠনটির সদস্য ও সংশ্লিষ্ট সবাইকে অভিনন্দন জানান এবং ভবিষ্যৎ সাফল্য কামনা করেন।
#
কামাল/শাহাদাত/মোশারফ/সেলিম/২০২৬/২২১০ ঘণ্টা

তথ্যবিবরণী							                            নম্বর: ১১২৯ 
ইতালির মিলানে ইউরোপের অন্যতম বৃহত্তম 
সোর্সিং মেলা ‘Ready to Show’ এ বাংলাদেশের অংশগ্রহণ 

 ঢাকা, ২৮ ভাদ্র (১২ সেপ্টেম্বর):  
ইউরোপের অন্যতম বৃহত্তম সোর্সিং মেলা ‘Ready to Show’ আজ ১২ সেপ্টেম্বর শুরু হয়েছে। আগামী ১৪ সেপ্টেম্বর পর্যন্ত এই মেলা ইতালির মিলানে চলবে। রপ্তানি উন্নয়ন ব্যুরোর আর্থিক সহযোগিতায় এবং রোমে বাংলাদেশ দূতাবাস ও মিলানের বাংলাদেশ কনস্যুলেট জেনারেলের ব্যবস্থাপনায় উক্ত মেলায় বাংলাদেশের অ্যাপারেল, টেক্সটাইল এবং চামড়াখাতের স্বনামধন্য ১৪টি প্রতিষ্ঠান অংশগ্রহণ করছে।   

বৈশ্বিক পোশাক প্রস্তুতকারক, টেক্সটাইল, ফ্যাব্রিক, চামড়াজাত পণ্যের সরবরাহকারী, প্রযুক্তিগত উদ্ভাবক, খুচরা বিক্রেতা বা বায়ার, ব্র্যান্ড, ডিজাইনার এবং অন্যান্য পেশাদারদের সংযুক্ত করার একটি প্রধান আন্তর্জাতিক প্ল্যাটফর্ম হিসেবে ‘Ready to Show’ বিশ্বজুড়ে ব্যাপকভাবে স্বীকৃত। 

READY TO SHOW Milan হলো ইতালির মিলানে অনুষ্ঠিত একটি আন্তর্জাতিক গার্মেন্টস, টেক্সটাইল এবং ফ্যাশন সোর্সিং মেলা। এটি মূলত একটি পেশাদার বা বিজনেস-টু-বিজনেস (B2B) বাণিজ্যিক প্রদর্শনী।  

‘Ready to Show’-এ বাংলাদেশের এই অংশগ্রহণ মূলত দেশের রপ্তানি বাজার বহুমুখীকরণ ও সম্প্রসারণ, ভ্যালু-অ্যাডেড তৈরি পোশাক, টেক্সটাইল পণ্য, চামড়াজাত পণ্যের প্রচার, আন্তর্জাতিক বায়ারদের আকর্ষণ করা এবং ইতালিসহ ইউরোপের অন্যান্য দেশের সাথে বাণিজ্যিক সম্পৃক্ততা জোরদার করার ধারাবাহিক প্রচেষ্টাকে প্রতিফলিত করে। 

মেলায় অংশগ্রহণকারী বাংলাদেশের প্রতিষ্ঠানগুলো হলো: ১) রাইনো অ্যাপারেলস, ২) ফোকাস অ্যাপারেলস বিডি, ৩) মাসকম কম্পোজিট লিঃ, ৪) নাইস কম্পোজিট টেক্সটাইল, ৫) ইকো হিলিং এক্সেসরিজ, ৬) আহাভা কম্পোজিট লিঃ, ৭) স্পার্টান ফ্যাশন লিঃ, ৮) ঐলি ফ্যাশন লিঃ, ৯) মেসার্স হাওলাদার ট্রেডিং, ১০) ডে ফ্যাশন লিঃ, ১১) নিটেক্সপো ইন্টারন্যাশনাল, ১২) এশিয়া প্যাসিফিক জোন, ১৩) চিটাগং ফোর ব্রাদার্স অ্যাপারেলস এবং ১৪) সিম ফেব্রিকস লিঃ। 

#

তথ্যবিবরণী                                                                                                     নম্বর: ১১২৮

অপতথ্য ঠেকাতে সাংবাদিকদের আরো দায়িত্বশীল হওয়ার আহ্বান তথ্য ও সম্প্রচার প্রতিমন্ত্রীর

ঢাকা, ২৮ ভাদ্র (১২ সেপ্টেম্বর): 

সামাজিক যোগাযোগমাধ্যমে ছড়িয়ে পড়া অপতথ্য, গুজব ও কৃত্রিম বুদ্ধিমত্তা (এআই) দিয়ে তৈরি বিভ্রান্তিকর কনটেন্ট ঠেকাতে সাংবাদিকদের আরো সচেতন ও দায়িত্বশীল হওয়ার আহ্বান জানিয়েছেন তথ্য ও সম্প্রচার প্রতিমন্ত্রী ইয়াসের খান চৌধুরী। তিনি বলেন, সরকারের ভুল-ভ্রান্তি হলে সাংবাদিকরা অবশ্যই তা তুলে ধরবেন। তবে অপপ্রচার বা অপতথ্যের মাধ্যমে নয়। এআই, ফ্যাক্টচেকিং এবং মিসইনফরমেশন সম্পর্কে সাংবাদিকদের দক্ষতা বাড়াতেই সারাদেশে প্রশিক্ষণের উদ্যোগ নেওয়া হয়েছে।

আজ কিশোরগঞ্জের হোসেনপুর উপজেলায় সাংবাদিকদের জন্য মাল্টিমিডিয়া সাংবাদিকতা, ফ্যাক্টচেকিং ও কৃত্রিম বুদ্ধিমত্তা (এআই) বিষয়ক তিন দিনব্যাপী প্রশিক্ষণ কর্মশালা শেষে সনদ বিতরণ অনুষ্ঠানে প্রধান অতিথির বক্তব্যে এসব কথা বলেন প্রতিমন্ত্রী।

প্রতিমন্ত্রী বলেন, এই প্রশিক্ষণের মাধ্যমে সাংবাদিকদের শুধু একটি সার্টিফিকেট দেওয়া হচ্ছে না। ফ্যাক্টচেকিং, ডিসইনফরমেশন ও মিসইনফরমেশন সম্পর্কে তাদের দক্ষ করে তোলাই আমাদের মূল উদ্দেশ্য। বাংলাদেশে যেভাবে অপতথ্য ছড়ানো হচ্ছে, তা বন্ধে সাংবাদিকদের গুরুত্বপূর্ণ ভূমিকা রয়েছে। তিনি আরো বলেন, সামাজিক যোগাযোগমাধ্যমে বাংলাদেশের এমন কোনো জনপ্রিয় বা সুপরিচিত ব্যক্তি নেই, যার নামে অপপ্রচার করা হয়নি। আমাদের মা-বোনদেরও মিসইনফরমেশন ও ইনপার্সোনেশনের মাধ্যমে হেয়প্রতিপন্ন করা হচ্ছে। এটি মানবাধিকার লঙ্ঘনের শামিল।

ইয়াসের খান চৌধুরী বলেন, অপপ্রচার শুধু সাংবাদিকদের মাধ্যমে হচ্ছে না। অনেকেই সাংবাদিক না হয়েও নিজেদের সাংবাদিক হিসেবে পরিচয় দিয়ে গুজব ও অসত্য তথ্য ছড়াচ্ছেন। আবার কেউ কেউ এআই ব্যবহার করে মানুষের ছবি বিকৃত করে ভিডিও তৈরি করে সামাজিক যোগাযোগমাধ্যমে ছড়িয়ে দিচ্ছেন। এতে প্রকৃত সাংবাদিকদেরও দুর্নাম হচ্ছে। তিনি বলেন, প্রকৃত সাংবাদিকদের জন্য আমরা দুই বছর মেয়াদি মাস্টার্স কোর্স, এআইভিত্তিক জার্নালিজমসহ বিভিন্ন প্রশিক্ষণের সুযোগ তৈরি করছি। প্রেস ক্লাবগুলোর মাধ্যমে প্রকৃত সাংবাদিকদের তালিকা নেওয়া হবে। এরপর পর্যায়ক্রমে তাদের প্রশিক্ষণের আওতায় আনা হবে। তিনি জানান, প্রথম ধাপে ময়মনসিংহ বিভাগ, বগুড়া, ফেনী ও ঢাকার আশপাশের বিভিন্ন জেলায় সাংবাদিকদের এ ধরনের প্রশিক্ষণের আয়োজন করা হয়েছে। পর্যায়ক্রমে দেশের সব এলাকায় এ কার্যক্রম ছড়িয়ে দেওয়া হবে।

প্রতিমন্ত্রী বলেন, সাংবাদিকদের কল্যাণে সাংবাদিক কল্যাণ ট্রাস্টের মাধ্যমে বিভিন্ন সহযোগিতা দেওয়া হচ্ছে। সাংবাদিকদের জন্য আরো সহযোগিতা বাড়াতে প্রধানমন্ত্রীর কাছে আবেদন করা হয়েছে এবং অর্থ মন্ত্রণালয়ে এ বিষয়ে প্রক্রিয়া শুরু হয়েছে।                                                          

দেশের উন্নয়ন প্রসঙ্গে প্রতিমন্ত্রী বলেন, আমরা মিথ্যা বা অসত্য আশ্বাস দিতে চাই না, যে আগামী পাঁচ বছরের মধ্যে বাংলাদেশকে সিঙ্গাপুর বানিয়ে দেব। এমন মিথ্যা আশ্বাস আমরা দিই না। তবে বাংলাদেশকে আরো সুন্দর ও ভালো জায়গায় কীভাবে নেওয়া যায়, সে লক্ষ্যেই আমরা কাজ করছি। তিনি বলেন, বাংলাদেশ সবার। রাজনীতিবিদ, প্রশাসনের কর্মকর্তা-কর্মচারী এবং সাংবাদিকসহ প্রত্যেকেরই দেশের প্রতি দায়িত্ব রয়েছে। সাংবাদিকরা জনগণের কথা তুলে ধরেন এবং সরকারের ভুল-ত্রুটিও তুলে ধরবেন। তবে তা হতে হবে তথ্যনির্ভর ও দায়িত্বশীল সাংবাদিকতার মাধ্যমে।

গণমাধ্যমের স্বাধীনতা প্রসঙ্গে ইয়াসের খান চৌধুরী বলেন, প্রধানমন্ত্রী তারেক রহমানের নেতৃত্বে গণমাধ্যমে যে স্বাধীনতা বিরাজমান, তা অব্যাহত থাকবে। এ সময় তিনি রাষ্ট্র ও গণতন্ত্রের স্বার্থে সাংবাদিকদের ভূমিকা রাখার আহ্বান জানিয়ে বলেন, রাষ্ট্রকে যেভাবে ভঙ্গুর করে দেওয়া হয়েছিল, বাংলাদেশের অর্থনীতিকে যেভাবে ১৭ বছরে ভঙ্গুর করে দেওয়া হয়েছিল, সেই ফ্যাসিবাদ যেন আর মাথাচাড়া দিয়ে উঠতে না পারে এবং গণতন্ত্র যেন অব্যাহত থাকে, সেদিকে আপনাদের নজর দিতে হবে।

অনুষ্ঠানে প্রেস ইনস্টিটিউট বাংলাদেশ (পিআইবি)-এর মহাপরিচালক ফারুক ওয়াসিফ, অতিরিক্ত পুলিশ সুপার মুকিত সরকার, হোসেনপুর উপজেলা নির্বাহী অফিসার রেকসোনা খাতুন, হোসেনপুর থানার ভারপ্রাপ্ত কর্মকর্তা মুহাম্মদ রাশেদুল ইসলামসহ প্রশাসনের কর্মকর্তা, সাংবাদিক ও বিভিন্ন শ্রেণি-পেশার মানুষ উপস্থিত ছিলেন।

#

ইমরানুল/শাহাদাত/মোশারফ/সেলিম/২০২৬/২০২০ ঘণ্টা


তথ্যবিবরণী                                                                                                       নম্বর: ১১২৭
২৬ সেপ্টেম্বর থেকে সারা দেশে ব্যাপক ভ্যাকসিন কার্যক্রম শুরু
                                                              - স্বাস্থ্যমন্ত্রী
নারায়ণগঞ্জ, ২৮ ভাদ্র (১২ সেপ্টেম্বর):
স্বাস্থ্য ও পরিবার কল্যাণ মন্ত্রী সরদার মোঃ সাখাওয়াত হোসেন বলেছেন, আগামী ২৬ সেপ্টেম্বর থেকে সারা দেশে ব্যাপক আকারে ভ্যাকসিন কার্যক্রম শুরু হবে। হাম থেকে শিশুদের সুরক্ষায় নিয়মিত টিকাদান কার্যক্রমও অব্যাহত থাকবে।

মন্ত্রী আজ নারায়ণগঞ্জের রূপগঞ্জে পাড়াগাঁও ঈদগাহ মাঠে বাংলাদেশ জাতীয়তাবাদী দল (বিএনপি)-এর ৪৮তম প্রতিষ্ঠাবার্ষিকী উপলক্ষ্যে উপজেলা বিএনপি'র উদ্যোগে এবং রূপগঞ্জ বেসরকারি হাসপাতাল ক্লিনিক অ্যান্ড ডায়াগনস্টিক অ্যাসোসিয়েশন আয়োজিত ফ্রি মেডিকেল ক্যাম্পে প্রধান অতিথির বক্তব্যে এসব কথা বলেন।

স্বাস্থ্যমন্ত্রী বলেন, হাসপাতালে হাম আক্রান্ত যেসব শিশু আসছে, তাদের বেশিরভাগই ভ্যাকসিন নেয়নি। তাই শিশুদের হাম থেকে সুরক্ষায় ভ্যাকসিন দেওয়ার কোনো বিকল্প নেই। তিনি বলেন, বিগত সরকার কোনো ভ্যাকসিন রেখে যায়নি। প্রধানমন্ত্রীর গতিশীল নেতৃত্বে মাত্র ২১ দিনের মধ্যে দুই কোটি ভ্যাকসিন সংগ্রহ করা হয়েছে এবং ৬ মাস থেকে ৫৯ মাস বয়সী দুই কোটি শিশুকে ভ্যাকসিন দেওয়া হয়েছে। সবার জন্য সুস্বাস্থ্য নিশ্চিত করার প্রধানমন্ত্রীর অঙ্গীকার বাস্তবায়নে সরকার বদ্ধপরিকর।

হাম প্রসঙ্গে স্বাস্থ্যমন্ত্রী বলেন, দেশে আগেও হাম হয়েছে। তবে বর্তমানে পুষ্টির ঘাটতির কারণে নিউমোনিয়ায় আক্রান্ত হয়ে শিশুমৃত্যুর ঘটনা ঘটছে। এ পরিস্থিতিতে শিশুদের সুরক্ষায় ভ্যাকসিন দেওয়ার গুরুত্ব অনেক। কোনো শিশু যেন হঠাৎ করে রোগাক্রান্ত না হয়, সেজন্য নিয়মিত ভ্যাকসিন কার্যক্রম অব্যাহত রাখা হবে।

ক্যাম্পে বিশেষ অতিথি হিসেবে নরসিংদী-৩ আসনের সংসদ সদস্য মঞ্জুর এলাহী, নরসিংদী-৫ আসনের সংসদ সদস্য প্রকৌশলী মোঃ আশরাফ উদ্দিন বকুল, নারায়ণগঞ্জ-৫ আসনের সংসদ সদস্য আবুল কালাম, মহিলা আসন-৩২৮-এর সংসদ সদস্য মমতাজ আলো এবং নারায়ণগঞ্জ জেলা বিএনপি’র আহ্বায়ক অধ্যাপক মামুন মাহমুদসহ স্থানীয় নেতারা উপস্থিত ছিলেন।
#
পবন/শাহাদাত/ফেরদৌস/সঞ্জীব/কনক/শামীম/২০২৬/১৮২৮ ঘণ্টা


তথ্যবিবরণী                                                                                                       নম্বর: ১১২৬  
ডেঙ্গু প্রতিরোধে সচেতনতা ও পরিচ্ছন্নতার বিকল্প নেই
                        ----মৎস্য ও প্রাণিসম্পদ প্রতিমন্ত্রী

টাঙ্গাইল, ২৮ ভাদ্র (১২ সেপ্টেম্বর):
মৎস্য ও প্রাণিসম্পদ প্রতিমন্ত্রী সুলতান সালাউদ্দিন টুকু বলেছেন, ডেঙ্গু প্রতিরোধে জনসচেতনতা ও পরিচ্ছন্নতার কোনো বিকল্প নেই। আগামী তিন মাস ডেঙ্গুর প্রাদুর্ভাবের জন্য অত্যন্ত ঝুকিপূর্ণ উল্লেখ করে তিনি বলেন, ঘরবাড়ি ও আশপাশে জমে থাকা পানি থেকেই এডিস মশার প্রজনন এবং ডেঙ্গুর বিস্তার ঘটে। ঘরবাড়ি ও এর আশপাশে কোথাও যাতে পানি জমে না থাকে, সে বিষয়ে সবাইকে সতর্ক থাকতে হবে। নিজেদের দায়িত্বশীল আচরণের মাধ্যমে অন্যদেরও পরিচ্ছন্নতা কার্যক্রমে উৎসাহিত করতে হবে। 
টাঙ্গাইল জেলা প্রশাসন আয়োজিত ‘দেশব্যাপী ডেঙ্গু প্রতিরোধ ও পরিচ্ছন্নতা অভিযান ২০২৬’ উপলক্ষ্যে আয়োজিত বর্ণাঢ্য র‌্যালি শেষে প্রতিমন্ত্রী সাংবাদিকদের এসব কথা বলেন।
প্রতিমন্ত্রী বলেন, প্রধানমন্ত্রী প্রত্যাশা করেন সবাই মিলে আমরা এই দেশকে গড়ে তুলব। আমরা যদি প্রতিরোধমূলক ব্যবস্থা গ্রহণ করতে পারি, তাহলে ডেঙ্গুসহ বিভিন্ন রোগ থেকে অনেকাংশে রক্ষা পাওয়া সম্ভব। তিনি বলেন, শুধু নিজেরা সচেতন হলেই হবে না, আশপাশের মানুষকেও সচেতন করতে হবে। সম্মিলিতভাবে সচেতনতা সৃষ্টি এবং নিজ নিজ দায়িত্ব পালন করা গেলে ডেঙ্গুর প্রকোপ অনেকাংশে নিয়ন্ত্রণ করা সম্ভব হবে। এজন্য ডেঙ্গু প্রতিরোধে সরকারের পাশাপাশি সাধারণ মানুষকেও সক্রিয় ভূমিকা পালন করতে হবে।
এসময় টাঙ্গাইলের জেলা প্রশাসক শরীফা হক, পুলিশ সুপার মুহম্মদ শামসুল আলম সরকার, জেলা বিএনপি’র সাবেক সদস্য সচিব মাহমুদুল হক সানু, সদর উপজেলা বিএনপি’র সভাপতি আজগর আলীসহ জেলা প্রশাসনের কর্মকর্তা-কর্মচারী এবং বিএনপি ও অঙ্গসংগঠনের নেতৃবৃন্দ উপস্থিত ছিলেন।

No Alternative to Awareness, Cleanliness to Prevent Dengue 
                              --- Fisheries and Livestock State Minister

Tangail, 12 September:
State Minister for Fisheries and Livestock Sultan Salauddin Tuku today said public awareness and cleanliness are the key factors in preventing dengue transmission.
​	Highlighting the upcoming three months as extremely crucial for dengue control, the state minister urged citizens to take proactive measures from their respective positions to keep their surrounding environments clean.
​	The state minister made these remarks while addressing journalists following a colorful rally organized by the Tangail district administration to mark the "Nationwide Dengue Prevention and Cleanliness Campaign 2026" in the district.
​	Aedes mosquitoes breed in stagnant water accumulated in and around households, leading to the spread of dengue. Therefore, everyone must remain vigilant to prevent waterlogging, the state minister said.
​	Emphasizing civic responsibility he added, The Prime Minister envisions building this country through collective effort. Everyone must perform their duties. Preventive measures can protect us not only from dengue but also from various other diseases.
​	The state minister stressed that individual awareness alone is insufficient and called on people to educate and encourage their neighbors to maintain hygiene standards. He noted that active public participation alongside government initiatives is vital to effectively controlling dengue outbreaks. 
​	Tangail Deputy Commissioner Sharifa Haq, Superintendent of Police Muhammad Shamsul Alam Sarkar, former Member Secretary of District BNP Mahmudul Haq Sanu, and Sadar Upazila BNP President Azgar Ali, along with district administration officials and local leaders, were present at the event.
​#

তথ্যবিবরণী								                নম্বর: ১১২৪ 
প্রধানমন্ত্রীর নির্দেশনায় মানিকগঞ্জে তিন মাসব্যাপী পরিচ্ছন্নতা কর্মসূচির উদ্বোধন

 মানিকগঞ্জ, ২৮ ভাদ্র (১২ সেপ্টেম্বর): 
প্রধানমন্ত্রীর নির্দেশনায় দেশব্যাপী পরিষ্কার-পরিচ্ছন্নতা কার্যক্রমের অংশ হিসেবে মানিকগঞ্জে তিন মাসব্যাপী পরিচ্ছন্নতা কর্মসূচির উদ্বোধন করা হয়েছে। আজ ঢাকা থেকে ভার্চুয়ালি এ কর্মসূচির উদ্বোধন করেন প্রধানমন্ত্রী তারেক রহমান।

কর্মসূচির উদ্বোধন উপলক্ষ্যে মানিকগঞ্জ জেলা প্রশাসকের সম্মেলনকক্ষে এক সংক্ষিপ্ত আলোচনা সভা অনুষ্ঠিত হয়। সভায় বক্তব্য দেন জেলা প্রশাসক নাজমুন আরা সুলতানা, পুলিশ সুপার মোহাম্মদ সারওয়ার আলম, জেলা পরিষদের প্রশাসক অ্যাডভোকেট জামিলুর রশিদ খান, মানিকগঞ্জ পৌরসভার প্রশাসক নাজমুল হাসান খান, ভারপ্রাপ্ত সিভিল সার্জন, মানিকগঞ্জ সদর উপজেলা নির্বাহী কর্মকর্তা, মানিকগঞ্জ সদর উপজেলা স্বাস্থ্য ও পরিবার পরিকল্পনা কর্মকর্তা, জেলা কৃষি কর্মকর্তা, মানিকগঞ্জ প্রেসক্লাবের সভাপতি জাহাঙ্গীর আলম বিশ্বাস এবং সাধারণ সম্পাদক শাহানুর ইসলাম।

আলোচনায় বক্তারা পরিচ্ছন্ন ও স্বাস্থ্যসম্মত পরিবেশ নিশ্চিত করতে সরকারি-বেসরকারি প্রতিষ্ঠানসহ সর্বস্তরের মানুষের সক্রিয় অংশগ্রহণের ওপর গুরুত্বারোপ করেন। তারা বলেন, পরিচ্ছন্নতা শুধু নির্দিষ্ট কোনো প্রতিষ্ঠান বা সংস্থার দায়িত্ব নয়; একটি সুন্দর ও স্বাস্থ্যকর পরিবেশ গড়ে তুলতে সম্মিলিত উদ্যোগ প্রয়োজন।

অনুষ্ঠানে সরকারি বিভিন্ন দপ্তরের প্রধান, বিভিন্ন শিক্ষা প্রতিষ্ঠানের প্রধান, বাংলাদেশ রেড ক্রিসেন্ট সোসাইটির সদস্য, স্কাউট ও বিএনসিসির সদস্যসহ সংশ্লিষ্টরা অংশগ্রহণ করেন।

আলোচনা সভা শেষে শহীদ রফিক সড়ক সংলগ্ন এলাকায় পরিচ্ছন্নতা অভিযান পরিচালনা করা হয়। এ সময় আয়োজক ও অতিথিবৃন্দ পরিচ্ছন্নতা কার্যক্রমে অংশ নেন।

#

Handout										        Nomber: 1123

1,10,364 Farmers to Receive Farmer Card Incentives on Pilot Launch Day
                                                                                         --Agriculture Minister
Feni, 12 September:

Agriculture and Fisheries & Livestock Minister Mohammed Aminur Rashid has said that 1,10,364 farmers will receive incentives under the Farmer Card programme on the inaugural day of its pilot phase.

The minister made the statement while briefing journalists after inspecting the venue of the inaugural ceremony of the Farmer Card, Family Card, and monthly honorarium allowances for Imams, Muazzins, Khadims, Purohits and Sebayets, at the Government Pilot School Field in Fulgazi upazila of Feni district today, ahead of the Prime Minister’s upcoming visit to Feni.
The Agriculture Minister said preparations are underway for the inauguration ceremony scheduled for September 17. On the inaugural day of the pilot phase, 1,10,364 Farmer Card-enrolled farmers across the country will receive an incentive of Tk 2,500 each, while 7,643 farmers in Feni district will receive printed Farmer Cards. The Farmer Card distribution programme will gradually be expanded to every upazila, union and block across the country. The government plans to bring more than two crore farmers under the Farmer Card programme within the stipulated timeframe, he added.
The minister said there would be no scope for discrimination in distributing Farmer Cards. Genuine farmers from all categories-including marginal, small, landless, medium and large farmers-will be brought under the programme. He said the government’s objective is to ensure that farmers receive fertiliser and seeds at fair prices and get fair prices for their agricultural produce. Through the Farmer Card, necessary government support will be delivered to genuine farmers in a more organised, transparent and accountable manner.

Responding to a question from journalists about fertiliser, Agriculture Minister said there is no fertiliser shortage in the country. He warned that strict action would be taken against anyone attempting to create an artificial crisis, harass farmers or sell fertiliser at excessive prices.
He reiterated that the government has a zero-tolerance policy toward irregularities and corruption involving fertiliser.
The minister said fertiliser is imported in a planned manner after taking into account the country’s annual demand. Demand varies depending on the agricultural season, and supply and stocks are ensured accordingly. Therefore, there is no reason for a fertiliser shortage in the country, he said. 
The Agriculture Minister further said reports had been received that fertiliser was being stored at different locations by people other than authorised dealers. If fertiliser that is supposed to be kept with dealers is found in another warehouse or in the possession of any individual, the matter is being investigated. 
The ministry has already formed several teams to monitor the situation. These teams are working from 8.00 am to 10.00 pm to take immediate action whenever reports of irregularities related to fertiliser are received.
The minister said some unscrupulous individuals cause losses to farmers, society and the country as a whole. If investigations establish the truth of any irregularities involving fertiliser, action will be taken against those responsible in accordance with the law. He added that unscrupulous traders would soon realise that there is no scope for such irregularities.
Responding to a question about the development of char areas, the Agriculture Minister said the government is working with great importance to modernise agriculture in the country’s char areas and make it more productive. Plans are being formulated to determine how the country’s various char areas can be developed in a timely and sustainable manner and how agricultural production in these areas can be increased, he said.
The minister said there is significant potential for producing short-duration winter crops and other promising agricultural commodities in char areas. Agricultural extension services, selection of suitable crops, and the provision of necessary technologies and support can help further develop agriculture in these areas, he added.
Director General of the Department of Agricultural Extension Md. Abdur Rahim and Feni Deputy Commissioner Mohammad Mahbubul Karim were present at the time.

Later, the minister attended a views-exchange meeting as the chief guest at the conference room of the Deputy Commissioner’s Office, Feni, on the occasion of the Prime Minister’s upcoming visit to Feni.

#

তথ্যবিবরণী                                                                                                      নম্বর: ১১২২ 
দুর্যোগ ব্যবস্থাপনা ও ত্রাণমন্ত্রীর লালমনিরহাটে কামার পল্লী পরিদর্শন

লালমনিরহাট, ২৮ ভাদ্র (১২ সেপ্টেম্বর):
দুর্যোগ ব্যবস্থাপনা ও ত্রাণমন্ত্রী আসাদুল হাবিব দুলু আজ লালমনিরহাট সদর উপজেলার একটি কামারপল্লী পরিদর্শন করেছেন।
এ সময় মন্ত্রী কামারদের সঙ্গে কথা বলেন এবং তাদের জীবন-জীবিকা ও পেশাগত বিভিন্ন বিষয় সম্পর্কে খোঁজখবর নেন। পরে তিনি নিজ হাতে হাতুড়ি নিয়ে উত্তপ্ত লোহার ওপর আঘাত করে কামারের কাজে অংশ নেন।
পরিদর্শনকালে মন্ত্রী সাধারণ মানুষের স্বাচ্ছন্দ্য, শান্তি ও সুন্দর ভবিষ্যৎ নিশ্চিত করার অঙ্গীকার পুনর্ব্যক্ত করেন। তিনি ‘আলোকিত লালমনিরহাট’ গড়ার লক্ষ্যে সবাইকে ঐক্যবদ্ধভাবে কাজ করার আহ্বান জানান।

তথ্যবিবরণী                                                    	                                                          নম্বর: ১১২১
পাইলট পর্যায়ের উদ্বোধনী দিনে কৃষক কার্ডের প্রণোদনা পাচ্ছেন ১ লাখ ১০ হাজার ৩৬৪ জন কৃষক
ফেনী, ২৮ ভাদ্র (১২ সেপ্টেম্বর):
কৃষি এবং মৎস্য ও প্রাণিসম্পদ মন্ত্রী মোহাম্মদ আমিন উর রশিদ বলেছেন, পাইলট পর্যায়ের উদ্বোধনী দিনে কৃষক কার্ডের প্রণোদনা পাচ্ছেন ১ লাখ ১০ হাজার ৩৬৪ জন কৃষক।
প্রধানমন্ত্রীর আসন্ন ফেনী সফর উপলক্ষ্যে কৃষক কার্ড, ফ্যামিলি কার্ড এবং ইমাম, মুয়াজ্জিন, খাদেম, পুরোহিত ও সেবায়েতদের মাসিক সম্মানী ভাতার উদ্বোধনী অনুষ্ঠানস্থল ফেনী জেলার ফুলগাজী উপজেলার ফুলগাজী সরকারি পাইলট স্কুল মাঠ পরিদর্শন শেষে সাংবাদিকদের ব্রিফিংকালে মন্ত্রী এসব কথা জানান।
কৃষি মন্ত্রী বলেন, আগামী ১৭ সেপ্টেম্বর প্রধানমন্ত্রীর উদ্বোধনী অনুষ্ঠানের প্রস্তুতি চলছে। পাইলট পর্যায়ের উদ্বোধনী দিনে সারা দেশে  ১ লাখ ১০ হাজার ৩৬৪ জন কৃষককার্ডভুক্ত কৃষককে ২৫০০ টাকা করে  প্রণোদনা দেওয়া হবে এবং ফেনী জেলার ৭,৬৪৩ জন  কৃষক কার্ড (ছাপানো) পাবেন। পর্যায়ক্রমে দেশের প্রতিটি উপজেলা, ইউনিয়ন ও ব্লক পর্যায়ে কৃষক কার্ড প্রদানের কার্যক্রম সম্প্রসারণ করা হবে। নির্ধারিত সময়ের মধ্যে দেশের দুই কোটিরও বেশি কৃষককে কৃষক কার্ডের আওতায় আনার পরিকল্পনা রয়েছে বলে মন্ত্রী জানান। তিনি  বলেন, কৃষক কার্ড প্রদানে কোনো ধরনের বৈষম্যের সুযোগ নেই। প্রান্তিক, ক্ষুদ্র, ভূমিহীন, মাঝারি ও বড়-সব শ্রেণির প্রকৃত কৃষক এ সুবিধার আওতায় আসবেন।
তিনি আরো বলেন, কৃষক যেন ন্যায্য মূল্যে সার ও বীজ পান এবং তাদের উৎপাদিত কৃষিপণ্যের সঠিক মূল্য পান  সে বিষয়টি নিশ্চিত করা হবে। কৃষক কার্ডের মাধ্যমে তাদের জন্য প্রয়োজনীয় সহায়তা আরো সুশৃঙ্খল ও স্বচ্ছভাবে পৌঁছে দেওয়া সরকারের লক্ষ্য। এছাড়া, সার নিয়ে অনিয়ম ও দুর্নীতির বিষয়ে সরকারের জিরো টলারেন্স নীতি রয়েছে।
সার প্রসঙ্গে সাংবাদিকদের এক প্রশ্নের জবাবে কৃষি মন্ত্রী বলেন,  দেশে সারের কোনো সংকট নেই। কেউ কৃত্রিম সংকট তৈরি করে কৃষকদের হয়রানি বা অতিরিক্ত দামে সার বিক্রির চেষ্টা করলে তার বিরুদ্ধে কঠোর ব্যবস্থা নেওয়া হবে। সার নিয়ে অনিয়ম ও দুর্নীতির বিষয়ে সরকারের জিরো টলারেন্স নীতি রয়েছে।
মন্ত্রী বলেন, দেশে বর্তমানে সারের কোনো সংকট নেই। সারা বছরের চাহিদা বিবেচনায় নিয়ে পরিকল্পিতভাবে সার আমদানি করা হয়। মৌসুমভেদে সারের চাহিদা কম-বেশি হয় এবং সে অনুযায়ী সরবরাহ ও মজুত নিশ্চিত করা হয়। তাই সার নিয়ে সংকটের কোনো কারণ নেই।
তিনি বলেন, বিভিন্ন স্থানে ডিলারের বাইরে অন্যদের কাছে সার মজুত থাকার খবর পাওয়া যাচ্ছে। ইতোমধ্যে মন্ত্রণালয়ের পক্ষ থেকে কয়েকটি টিম গঠন করা হয়েছে। সকাল ৮টা থেকে রাত ১০টা পর্যন্ত সারসংক্রান্ত কোনো অনিয়মের খবর পাওয়া গেলে দ্রুত ব্যবস্থা নেওয়ার জন্য এসব টিম কাজ করছে।
মন্ত্রী আরও বলেন, কিছু অসাধু ব্যক্তির কারণে কৃষক, সমাজ ও দেশ ক্ষতিগ্রস্ত হয়। সার নিয়ে অনিয়মের সঙ্গে জড়িতদের বিরুদ্ধে তদন্ত করে ঘটনার সত্যতা প্রমাণিত হলে বিধি অনুযায়ী ব্যবস্থা নেওয়া হবে। খুব অল্প সময়ের মধ্যেই অসাধু ব্যবসায়ীরা বুঝতে পারবেন যে, এ ধরনের অনিয়ম করার সুযোগ নেই।
চরাঞ্চলের উন্নয়ন প্রসঙ্গে এক প্রশ্নের জবাবে কৃষি মন্ত্রী বলেন, দেশের চরাঞ্চলের কৃষিকে আধুনিক ও উৎপাদনমুখী করতে সরকার অত্যন্ত গুরুত্ব দিয়ে কাজ করছে। দেশের বিভিন্ন চরকে কীভাবে যুগোপযোগী করা যায় এবং এসব এলাকায় কৃষি উৎপাদন আরও বাড়ানো যায়, সে বিষয়ে পরিকল্পনা নেওয়া হচ্ছে।
তিনি বলেন, চরাঞ্চলে শীতকালীন স্বল্পমেয়াদি ফসলসহ বিভিন্ন সম্ভাবনাময় কৃষিপণ্য উৎপাদনের সুযোগ রয়েছে। এসব এলাকায় কৃষি সম্প্রসারণ, উপযোগী ফসল নির্বাচন এবং প্রয়োজনীয় প্রযুক্তি ও সহায়তা নিশ্চিত করার মাধ্যমে চরাঞ্চলের কৃষিকে আরও সমৃদ্ধ করা সম্ভব।
এসময় কৃষি সম্প্রসারণ অধিদপ্তরের মহাপরিচালক ও ফেনীর জেলা প্রশাসক উপস্থিত ছিলেন।
এরপর মন্ত্রী ফেনী জেলা প্রশাসকের সম্মেলনকক্ষে প্রধানমন্ত্রীর আসন্ন ফেনী সফর উপলক্ষ্যে মতবিনিময় সভায় প্রধান অতিথি হিসেবে অংশগ্রহণ করেন।

তথ্যবিবরণী									            নম্বর: ১১২০ 
বাংলা-ইংরেজি মাধ্যমের কারিকুলামে সামঞ্জস্য আনা হবে
                                           -প্রতিমন্ত্রী ববি হাজ্জাজ
ঢাকা, ২৮ ভাদ্র (১২ সেপ্টেম্বর): 
বাংলাদেশের শিক্ষা ব্যবস্থাকে বৈশ্বিক মানে উন্নীত করতে বাংলা ও ইংরেজি মাধ্যমের কারিকুলামে প্রয়োজনীয় সামঞ্জস্য আনা হবে বলে জানিয়েছেন প্রাথমিক ও গণশিক্ষা প্রতিমন্ত্রী ববি হাজ্জাজ। তিনি বলেন, শিক্ষার্থীরা যে মাধ্যমেই অধ্যয়ন করুক না কেন, তাদের মৌলিক জ্ঞান, দক্ষতা ও শেখার ক্ষেত্রে একটি অভিন্ন ন্যূনতম মানদণ্ড নিশ্চিত করা জরুরি। এ লক্ষ্যে সরকারি-বেসরকারি সব ধরনের শিক্ষাপ্রতিষ্ঠানকে সঙ্গে নিয়ে কারিকুলাম, অবকাঠামো, শিক্ষক প্রশিক্ষণ ও প্রযুক্তি ব্যবহারে সমন্বিত উদ্যোগ নেওয়া হবে।
আজ ঢাকায় রেডিসন হোটেলে অক্সফোর্ড একিউএ ইন্টারন্যাশনাল কোয়ালিফিকেশনস আয়োজিত স্কুল লিডারস কনফারেন্স ২০২৬ এ প্রধান অতিথির বক্তব্যে তিনি এসব কথা বলেন। 
প্রতিমন্ত্রী বলেন, আমরা শুধু বিশ্বের সেরা চর্চাগুলো অনুসরণ করতে চাই না, একদিন বাংলাদেশ থেকেই যেন বিশ্বের অন্য দেশগুলো শিক্ষা ব্যবস্থার সেরা চর্চা অনুসরণ করে, এটাই আমাদের স্বপ্ন। এই লক্ষ্য অর্জনে সরকার প্রয়োজনীয় সময়, অর্থ ও কঠোর পরিশ্রমে প্রস্তুত বলেও জানান তিনি।
তিনি বলেন, একজন শিক্ষার্থী ইংরেজি, বাংলা মাধ্যম কিংবা অন্য যেকোনো ধারায় পড়ুক তার মৌলিক জ্ঞান ও দক্ষতার ক্ষেত্রে একটি অভিন্ন মানদণ্ড থাকা জরুরি। ভালো ও তুলনামূলক কম ভালো প্রতিষ্ঠানের মধ্যে পার্থক্য থাকবে, তবে কারিকুলাম ও শিক্ষার মৌলিক মানে বড় ধরনের বৈষম্য থাকা উচিত নয়।
প্রাথমিক শিক্ষার মৌলিক বিষয়গুলোতে দ্রুত সংস্কারের প্রয়োজনীয়তার কথা তুলে ধরে প্রতিমন্ত্রী বলেন, বিদ্যালয়ের সময় ও কার্যকর লার্নিং আওয়ার, শ্রেণিকক্ষের আয়তন অনুযায়ী শিক্ষার্থীর সংখ্যা, প্রয়োজনীয় অবকাঠামো এবং প্রশিক্ষিত শিক্ষক, এসব বিষয়ে সুস্পষ্ট ন্যূনতম মানদণ্ড নির্ধারণ করা জরুরি। কোনো ধরনের প্রশিক্ষণ ছাড়া শিক্ষককে শ্রেণিকক্ষের দায়িত্ব দেওয়া উচিত নয়।
প্রযুক্তি ও আধুনিক শিক্ষাপদ্ধতির ওপর গুরুত্ব দিয়ে তিনি বলেন, ভবিষ্যতের প্রাথমিক শিক্ষায় অ্যাক্টিভিটি-বেজড লার্নিং ও খেলাধুলার মাধ্যমে শেখার ওপর গুরুত্ব দেওয়া হবে। একই সঙ্গে ইংরেজি মাধ্যমের বিদ্যালয়গুলোর বিদ্যমান অভিজ্ঞতা ও লার্নিং ম্যানেজমেন্ট সিস্টেমের (LMS) কার্যকর ব্যবহার থেকেও সরকার শিক্ষা নিতে চায়।
প্রতিমন্ত্রী আরো বলেন, নতুন কারিকুলাম প্রণয়নের সময় আমরা চাই না কেউ বলুক, তাদের সঙ্গে আলোচনা করা হয়নি। সকলের অভিজ্ঞতা ও মতামত নিয়েই আমরা সামনে এগোতে চাই। কারিকুলাম, অবকাঠামো, শিক্ষক প্রশিক্ষণ ও প্রযুক্তি এই চার ক্ষেত্রে সমন্বিত উদ্যোগের মাধ্যমে দেশের সব শিক্ষাপ্রতিষ্ঠানকে একটি লেভেল প্লেয়িং ফিল্ডে আনার লক্ষ্যে সরকার কাজ করছে।
অক্সফোর্ড একিউএ’র বাংলাদেশ ও নেপালের কান্ট্রি ডিরেক্টর শাহীন রেজার সভাপতিত্বে অনুষ্ঠানে বিশেষ অতিথি ছিলেন বিশ্ববিদ্যালয় মঞ্জুরি কমিশনের (ইউজিসি) সদস্য অধ্যাপক ড. আবদুল্লাহ আল মামুন। অনুষ্ঠানে ব্রিটিশ হাইকমিশন ও ব্রিটিশ কাউন্সিলের প্রতিনিধিবৃন্দ এবং ঢাকার বিভিন্ন ইংরেজি মাধ্যমের শিক্ষাপ্রতিষ্ঠানের অধ্যক্ষবৃন্দ উপস্থিত ছিলেন।
#

তথ্যবিবরণী									           নম্বর: ১১১৯

 যেকোনো মূল্যে ডেঙ্গু প্রতিরোধ করতে হবে
           -স্থানীয় সরকার প্রতিমন্ত্রী

ঢাকা, ২৮ ভাদ্র (১২ সেপ্টেম্বর): 
তিন মাসব্যাপী ‘দেশব্যাপী ডেঙ্গু প্রতিরোধ ও পরিচ্ছন্নতা অভিযান-২০২৬’-এর অংশ হিসেবে রাজধানীর ধানমন্ডি ২৭ নম্বর সড়ক ও রাপা প্লাজা এলাকায় পরিচালিত পরিচ্ছন্নতা ও ডেঙ্গু প্রতিরোধ কার্যক্রম সরেজমিনে পরিদর্শন করেছেন স্থানীয় সরকার, পল্লী উন্নয়ন ও সমবায় মন্ত্রণালয়ের প্রতিমন্ত্রী এবং ডেঙ্গু সংক্রান্ত জাতীয় টাস্কফোর্স কমিটির সভাপতি মীর শাহে আলম। এসময় উপস্থিত ছিলেন ঢাকা দক্ষিণ সিটি কর্পোরেশনের প্রশাসক বীর মুক্তিযোদ্ধা মোঃ আবদুস সালাম।
আজ প্রধানমন্ত্রী তারেক রহমান জাতীয় সংসদের দক্ষিণ প্লাজা থেকে দেশব্যাপী তিন মাসব্যাপী এ কর্মসূচির আনুষ্ঠানিক উদ্বোধন করেন। উদ্বোধনের পরপরই প্রতিমন্ত্রী মাঠপর্যায়ে চলমান কার্যক্রম পরিদর্শনে বের হন।
পরিদর্শনকালে প্রতিমন্ত্রী ধানমন্ডি ২৭ নম্বর সড়ক ও রাপা প্লাজা এলাকায় পরিচালিত পরিচ্ছন্নতা কার্যক্রম, সম্ভাব্য এডিস মশার প্রজননস্থল এবং আশপাশের পরিবেশ সরেজমিনে পর্যবেক্ষণ করেন। এসময় তিনি সিটি কর্পোরেশনের সংশ্লিষ্ট কর্মকর্তা ও পরিচ্ছন্নতাকর্মীদের সাথে কথা বলেন এবং ডেঙ্গু প্রতিরোধে গৃহীত কার্যক্রমের অগ্রগতি সম্পর্কে খোঁজখবর নেন।
এর আগে প্রতিমন্ত্রী রাজধানীর সেচ ভবনে স্বেচ্ছাসেবী সংগঠন বিডি ক্লিনের পরিচ্ছন্নতা কার্যক্রম পরিদর্শন করেন এবং সংশ্লিষ্টদের প্রয়োজনীয় দিকনির্দেশনা প্রদান করেন।
পরিদর্শনকালে প্রতিমন্ত্রী বলেন, যেকোনো মূল্যে ডেঙ্গু প্রতিরোধ করতে হবে। এ জন্য শুধু নির্দিষ্ট সময়ে অভিযান পরিচালনা করলেই হবে না; সারা বছর নিয়মিতভাবে সম্ভাব্য এডিস মশার প্রজননস্থল চিহ্নিত করে তা ধ্বংস করতে হবে।
তিনি বলেন, ডেঙ্গু প্রতিরোধে পরিচ্ছন্নতা কার্যক্রমকে একটি ধারাবাহিক সামাজিক আন্দোলনে পরিণত করতে হবে। সরকারি সংস্থার পাশাপাশি ব্যক্তি, পরিবার, শিক্ষাপ্রতিষ্ঠান, ব্যবসাপ্রতিষ্ঠান, স্বেচ্ছাসেবী সংগঠন এবং সমাজের সর্বস্তরের মানুষকে নিজ নিজ অবস্থান থেকে দায়িত্বশীল ভূমিকা পালন করতে হবে।
পরিদর্শন শেষে সাংবাদিকদের ব্রিফিংকালে মীর শাহে আলম বলেন, প্রধানমন্ত্রীর উদ্বোধনের মধ্য দিয়ে দেশব্যাপী তিন মাসের এ বিশেষ কর্মসূচি শুরু হয়েছে। এ কর্মসূচির লক্ষ্য শুধু মশা নিধন নয়; বরং পরিচ্ছন্নতা ও সচেতনতার মাধ্যমে এডিস মশার প্রজননস্থল সৃষ্টি হওয়ার সুযোগ বন্ধ করা এবং নাগরিকদের মধ্যে স্থায়ী সচেতনতা গড়ে তোলা।
তিনি বলেন, ডেঙ্গু প্রতিরোধে প্রতিরোধমূলক কার্যক্রমকে সর্বোচ্চ গুরুত্ব দেওয়া হচ্ছে। এডিস মশা যাতে বংশবিস্তার করতে না পারে, সেজন্য বাড়িঘর, নির্মাণাধীন ভবন, সরকারি-বেসরকারি প্রতিষ্ঠান, শিক্ষাপ্রতিষ্ঠান ও অন্যান্য স্থাপনার আশপাশ নিয়মিত পরিষ্কার রাখতে হবে।
প্রতিমন্ত্রী জানান, নগরীর পরিচ্ছন্নতা কার্যক্রম আরো কার্যকর করতে সিটি কর্পোরেশনের পরিচ্ছন্নতাকর্মীর সংখ্যা বৃদ্ধির উদ্যোগ নেওয়া হয়েছে। একই সাথে পরিচ্ছন্নতা কার্যক্রমের পরিধি ও সক্ষমতা বাড়ানোর বিষয়েও প্রয়োজনীয় পদক্ষেপ নেওয়া হচ্ছে।
নির্মাণাধীন ভবনকে এডিস মশার প্রজননের অন্যতম ঝুঁকিপূর্ণ স্থান উল্লেখ করে তিনি বলেন, নির্মাণাধীন ভবনগুলোতে সর্বোচ্চ সতর্কতা অবলম্বন করতে হবে। নির্মাণসামগ্রী, ড্রাম, বালতি, গর্ত বা অন্য কোনো স্থানে পানি জমে থাকলে সেখানে এডিস মশার লার্ভা জন্মাতে পারে। তাই ভবন মালিক, নির্মাতা ও সংশ্লিষ্ট সবাইকে নিয়মিতভাবে এসব স্থান পরিষ্কার রাখতে হবে।
তিনি আরো বলেন, সংশ্লিষ্টদের সচেতন ও সতর্ক করার পরও কেউ যদি দায়িত্বে অবহেলা করেন এবং এডিস মশার প্রজননের পরিবেশ সৃষ্টি করেন, তাহলে প্রচলিত আইন অনুযায়ী ভ্রাম্যমাণ আদালতের মাধ্যমে অর্থদণ্ড এবং প্রয়োজনে কারাদণ্ডের মতো আইনানুগ ব্যবস্থা গ্রহণ করা হবে। তবে তিনি সবাইকে শাস্তির পরিবর্তে সচেতনতা ও দায়িত্বশীল আচরণের মাধ্যমে ডেঙ্গু প্রতিরোধে এগিয়ে আসার আহ্বান জানান।
পরিদর্শনকালে ঢাকা দক্ষিণ সিটি কর্পোরেশনের সংশ্লিষ্ট কর্মকর্তাগণ, পরিচ্ছন্নতাকর্মীরা, স্বেচ্ছাসেবী সংগঠনের সদস্যগণ এবং অন্যান্য অংশীজন উপস্থিত ছিলেন।

তথ্যবিবরণী                                                               	                                               নম্বর: ১১১৮
পূজনীয় ভদন্ত সুমনালঙ্কার মহাথেরোর মহাপ্রয়াণে পার্বত্য চট্টগ্রাম বিষয়ক মন্ত্রীর শোক
ঢাকা, ২৮ ভাদ্র (১২ সেপ্টেম্বর):
পার্বত্য বৌদ্ধ মিশন (পিবিএম)-এর স্বপ্নদ্রষ্টা ও প্রতিষ্ঠাতা সভাপতি, বিশিষ্ট বৌদ্ধ ধর্মগুরু, সমাজচিন্তক ও মানবহিতৈষী পূজনীয় ভদন্ত সুমনালঙ্কার মহাথেরোর মহাপ্রয়াণে গভীর শোক ও দুঃখ প্রকাশ করেছেন পার্বত্য চট্টগ্রাম বিষয়ক মন্ত্রী সাচিং প্রু ।
 এক শোকবার্তায় মন্ত্রী বলেন, পূজনীয় ভদন্ত সুমনালঙ্কার মহাথেরো ছিলেন ধর্ম, শিক্ষা, মানবসেবা ও সমাজকল্যাণে নিবেদিতপ্রাণ ও একজন মহৎ সাধক। পার্বত্য চট্টগ্রামের দরিদ্র, সুবিধাবঞ্চিত ও অনাথ শিশুদের শিক্ষার সুযোগ সৃষ্টি এবং প্রান্তিক জনগোষ্ঠীর জীবনমান উন্নয়নে তাঁর দীর্ঘদিনের নিরলস অবদান অনন্য দৃষ্টান্ত হয়ে থাকবে।
মন্ত্রী আরো বলেন, মৈত্রী, করুণা ও প্রজ্ঞার বাণীকে ধারণ করে পূজনীয় ভদন্ত সুমনালঙ্কার মহাথেরো আজীবন মানুষের কল্যাণে কাজ করে গেছেন। তাঁর দূরদর্শী উদ্যোগে ১৯৮৩ সালে প্রতিষ্ঠিত পার্বত্য বৌদ্ধ মিশন পরবর্তীতে অনাথালয়, আবাসিক উচ্চ বিদ্যালয়, পালি কলেজ, বিদর্শন ভাবনা কেন্দ্র, আইসিটি প্রশিক্ষণ ইনস্টিটিউট ও মেডিক্যাল অ্যাসিস্ট্যান্ট ট্রেনিং ইনস্টিটিউটসহ বিভিন্ন মানবকল্যাণমূলক প্রতিষ্ঠান গড়ে তোলে। এসব প্রতিষ্ঠান তাঁর মানবিক দর্শন, ধর্মীয় মূল্যবোধ ও সমাজকল্যাণের আদর্শের উজ্জ্বল স্মারক হয়ে থাকবে।
তিনি উল্লেখ করেন, পূজনীয় ভদন্ত সুমনালঙ্কার মহাথেরোর মহাপ্রয়াণে পার্বত্য চট্টগ্রামের বৌদ্ধ সমাজসহ ধর্মীয়, সামাজিক ও মানবিক অঙ্গনে এক অপূরণীয় শূন্যতার সৃষ্টি হয়েছে। শান্তি, সম্প্রীতি, মানবসেবা ও শিক্ষা বিস্তারে তাঁর অনন্য অবদান পার্বত্য চট্টগ্রামের মানুষ গভীর শ্রদ্ধা ও কৃতজ্ঞতার সঙ্গে স্মরণ করবে এবং তাঁর মহান কর্ম, আদর্শ ও মানবকল্যাণের সাধনা আগামী প্রজন্মকে অনুপ্রাণিত করবে।
#
রেজুয়ান/মানজুরুল/আলী/সফি/২০২৬/১০৫০ ঘণ্টা



তথ্যবিবরণী									           নম্বর: ১১১৭

আজ ঢাকায় নভোথিয়েটারে শুরু হচ্ছে ‘বাংলাদেশ ইনোভেশন ফেয়ার ২০২৬’
উদ্ভাবনকে বাজারমুখী করে ট্রিলিয়ন ডলার অর্থনীতির পথে এগিয়ে যাওয়ার লক্ষ্য

ঢাকা, ২৮ ভাদ্র (১২ সেপ্টেম্বর): 
উদ্ভাবন, গবেষণা, শিল্প ও উদ্যোক্তাদের মধ্যে কার্যকর সংযোগ স্থাপন এবং উদ্ভাবনকে বাজার ও অর্থনৈতিক কর্মকাণ্ডে রূপান্তরের লক্ষ্যে বিজ্ঞান ও প্রযুক্তি মন্ত্রণালয়ের উদ্যোগে আজ ঢাকায় শেরে বাংলানগরে নভোথিয়েটারে শুরু হচ্ছে ‘বাংলাদেশ ইনোভেশন ফেয়ার ২০২৬’। আজ থেকে ১৪ সেপ্টেম্বর পর্যন্ত তিন দিনব্যাপী এ আয়োজনের উদ্বোধন অনুষ্ঠানে প্রধান অতিথি হিসেবে উপস্থিত থাকবেন প্রধানমন্ত্রী তারেক রহমান।
‘Innovation Ecosystem Toward Trillion Dollar Economy’ প্রতিপাদ্যকে সামনে রেখে আয়োজিত এ মেলার মূল লক্ষ্য হলো উদ্ভাবক, উদ্যোক্তা, গবেষক, শিল্পখাত, বিনিয়োগকারী, নীতিনির্ধারক, বিশ্ববিদ্যালয় ও উন্নয়ন সহযোগীদের একটি সমন্বিত জাতীয় প্ল্যাটফর্মে নিয়ে আসা। এর মাধ্যমে ধারণা ও গবেষণাকে বাস্তব প্রয়োগ, উদ্যোগ ও বাজারযোগ্য পণ্যে রূপান্তরের পাশাপাশি একটি শক্তিশালী Integrated National Innovation Ecosystem (INIE) গড়ে তোলার উদ্যোগ নেওয়া হয়েছে।
মেলায় ১টি Innovation Hub, ১ হাজারটির বেশি উদ্ভাবন, ১৫টির বেশি সেশন ও সংলাপ, ৫০টির বেশি বিশ্ববিদ্যালয়, ১০০টির বেশি শিল্পখাতের বিশেষজ্ঞ এবং ৫০টির বেশি কর্পোরেট প্রতিষ্ঠানের অংশগ্রহণ থাকছে।
দেশ-বিদেশের শিল্পপ্রতিষ্ঠান, বিনিয়োগকারী, ব্যাংক ও আর্থিক প্রতিষ্ঠান এবং সরকারি সিদ্ধান্ত গ্রহণকারীদের সঙ্গে উদ্ভাবকদের সংযোগ স্থাপনের পাশাপাশি B2B matchmaking ও সবুজ রূপান্তরভিত্তিক অংশীদারত্বের সুযোগ সৃষ্টি করা হবে।
অনুষ্ঠানে বিজ্ঞান ও প্রযুক্তি সচিব মো. আনোয়ার হোসাইন স্বাগত বক্তব্য প্রদান করবেন। অনুষ্ঠানে বাংলাদেশের টেকসই ভবিষ্যতের জন্য ইনোভেশন ইকোসিস্টেম বিষয়ে অডিও-ভিজ্যুয়াল প্রদর্শন করা হবে। ট্রিলিয়ন ডলার অর্থনীতির লক্ষ্যে উদ্ভাবন ইকোসিস্টেম বিষয়ে মূল বক্তব্য উপস্থাপন করবেন বুয়েটের অধ্যাপক ও উচ্চশিক্ষা ব্যবস্থায় শিল্প-সমন্বয়বিষয়ক ইউনেস্কো চেয়ার ড. মুহাম্মদ আনিসুজ্জামান তালুকদার। এছাড়া, উদ্যোক্তা-অভিজ্ঞতা তুলে ধরবেন EskeGen Ltd.-এর প্রতিষ্ঠাতা ও প্রধান নির্বাহী কর্মকর্তা সাদাফ সাজ সিদ্দিকী।
অনুষ্ঠানে বিশেষ অতিথি হিসেবে বক্তব্য দেবেন বিজ্ঞান ও প্রযুক্তি মন্ত্রী ফকির মাহবুব আনাম এবং প্রধানমন্ত্রীর বিজ্ঞান ও প্রযুক্তি এবং ডাক, টেলিযোগাযোগ ও তথ্যপ্রযুক্তি মন্ত্রণালয় বিষয়ক উপদেষ্টা রেহান আসিফ আসাদ। পরে প্রধান অতিথি হিসেবে প্রধানমন্ত্রী তারেক রহমান ‘বাংলাদেশ ইনোভেশন ফেয়ার ২০২৬’-এর আনুষ্ঠানিক উদ্বোধন করবেন।
তিন দিনের এ আয়োজনে পরিবহন ও লজিস্টিকস, যোগাযোগ অবকাঠামো, জলবায়ু সহনশীলতা, STEM শিক্ষা, সবুজ নির্মাণ, স্বাস্থ্য, গবেষণা ও উন্নয়ন, পোশাক ও টেক্সটাইল, ক্ষুদ্র ও মাঝারি শিল্প, কৃত্রিম বুদ্ধিমত্তা, স্মার্ট কৃষি, পরিচ্ছন্ন ও বিকল্প জ্বালানি, মানবসম্পদ উন্নয়ন, মেধাস্বত্ব, ডিজিটাল অর্থনীতি ও ফিনটেকসহ উদ্ভাবননির্ভর অর্থনীতির বিভিন্ন গুরুত্বপূর্ণ বিষয়ে প্লেনারি, সেশন ও রাউন্ডটেবিল আলোচনা অনুষ্ঠিত হবে। 
মেলায় আরো গুরুত্ব দেওয়া হয়েছে ‘Innovate to Market’ ধারণার ওপর; অর্থাৎ উদ্ভাবনকে শুধু প্রোটোটাইপ পর্যায়ে সীমাবদ্ধ না রেখে শিল্প, বিনিয়োগ ও বাজারের সঙ্গে সংযুক্ত করে মানুষের ব্যবহারযোগ্য পণ্য ও সেবায় রূপান্তর করা।
বিজ্ঞান ও প্রযুক্তি মন্ত্রণালয় আয়োজিত এ মেলা বাস্তবায়ন করছে জাতীয় বিজ্ঞান ও প্রযুক্তি জাদুঘর। কারিগরি অংশীদার হিসেবে জাতিসংঘ উন্নয়ন কর্মসূচি (UNDP) যুক্ত রয়েছে। ‘বাংলাদেশ ইনোভেশন ফেয়ার ২০২৬’ দেশের উদ্ভাবন ও গবেষণাকে শিল্প ও বাজারের সঙ্গে যুক্ত করার ক্ষেত্রে একটি গুরুত্বপূর্ণ জাতীয় প্ল্যাটফর্ম হিসেবে কাজ করবে এবং ভবিষ্যৎ বাংলাদেশের জ্ঞানভিত্তিক, প্রযুক্তিনির্ভর ও উদ্ভাবনমুখী অর্থনীতি গঠনে ভূমিকা রাখবে।
#
আবদুল্লাহ/মানজুরুল/আলী/জোহরা/২০২৬/১০৫৫ ঘণ্টা


তথ্যবিবরণী									            নম্বর: ১১১৬

টাঙ্গাইলে মৎস্যবীজ উৎপাদন খামার পরিদর্শন করলেন মৎস্য ও প্রাণিসম্পদ প্রতিমন্ত্রী 
টাঙ্গাইল, ২৮ ভাদ্র (১২ সেপ্টেম্বর): 
মৎস্য ও প্রাণিসম্পদ প্রতিমন্ত্রী সুলতান সালাউদ্দিন টুকু গতকাল টাঙ্গাইলের আটপুকুরপাড়ে মৎস্যবীজ উৎপাদন খামার পরিদর্শন করেছেন। এসময় তিনি খামারের বিভিন্ন অবকাঠামো ও উৎপাদন কার্যক্রম ঘুরে দেখেন, খামার প্রাঙ্গণে বৃক্ষরোপণ করেন এবং খামারে স্থাপিত সৌরবিদ্যুৎ ব্যবস্থার উদ্বোধন করেন।
পরিদর্শনকালে প্রতিমন্ত্রী খামারের পুকুর, হ্যাচারি, পোনা উৎপাদন ও সংরক্ষণ কার্যক্রম সম্পর্কে সংশ্লিষ্ট কর্মকর্তাদের কাছ থেকে বিস্তারিত তথ্য নেন। তিনি মৎস্যবীজ উৎপাদনের বর্তমান অবস্থা, উৎপাদন সক্ষমতা বৃদ্ধি এবং আধুনিক প্রযুক্তি ব্যবহারের বিভিন্ন দিক নিয়ে মতবিনিময় করেন।
এসময় প্রতিমন্ত্রী বলেন, দেশের ক্রমবর্ধমান মাছের চাহিদা পূরণে উন্নতমানের মৎস্যবীজ উৎপাদনের বিকল্প নেই। নিরাপদ ও মানসম্পন্ন মৎস্যবীজ উৎপাদনের মাধ্যমে মাছের উৎপাদন বৃদ্ধি এবং মৎস্যখাতকে আরো সমৃদ্ধ করতে সরকার নিরলসভাবে কাজ করে যাচ্ছে। সরকারি মৎস্য খামারগুলোর সক্ষমতা বৃদ্ধি এবং আধুনিকায়নের মাধ্যমে দেশের মৎস্য উৎপাদনে নতুন গতি সঞ্চার হবে বলে তিনি আশা প্রকাশ করেন।
খামারে স্থাপিত ২০ কিলোওয়াট ক্ষমতাসম্পন্ন সৌরবিদ্যুৎ ব্যবস্থার উদ্বোধন শেষে প্রতিমন্ত্রী বলেন, সৌরশক্তি নির্ভর এ উদ্যোগ খামারের বিদ্যুৎ ব্যবস্থাপনাকে আরো টেকসই ও সাশ্রয়ী করবে। সরকারি খামারগুলোতে নবায়নযোগ্য জ্বালানির ব্যবহার সম্প্রসারণের মাধ্যমে একদিকে যেমন উৎপাদন ব্যয় কমবে, অন্যদিকে পরিবেশ সুরক্ষাও নিশ্চিত হবে। পর্যায়ক্রমে দেশের অন্যান্য সরকারি মৎস্য খামারেও এ ধরনের পরিবেশবান্ধব প্রযুক্তি ব্যবহারের উদ্যোগ নেওয়া হবে বলে তিনি জানান। পরে প্রতিমন্ত্রী খামার প্রাঙ্গণে একটি গাছের চারা রোপণ করেন। 
মৎস্য অধিদপ্তর ঢাকা বিভাগের পরিচালক, ‘বিদ্যমান সরকারি মৎস্য খামারসমূহের সক্ষমতা ও মৎস্য উৎপাদন বৃদ্ধির লক্ষ্যে অবকাঠামো উন্নয়ন’ প্রকল্পের পরিচালক, টাঙ্গাইলের জেলা মৎস্য কর্মকর্তা, মৎস্য অধিদপ্তরের ঊর্ধ্বতন কর্মকর্তা, প্রকল্প সংশ্লিষ্ট কর্মকর্তাবৃন্দ, স্থানীয় প্রশাসনের প্রতিনিধি এবং এলাকার গণ্যমান্য ব্যক্তিবর্গ অনুষ্ঠানে উপস্থিত ছিলেন ।

